STATVTVM est, vt illud Kyrie, cuius cantus habet prosaicos versus, quorum principium est, Clemens Rector æterne, pater immense eleyson, qui in multis Monasteriis ad Cluniacum pertinentibus vsu antiquo cantabatur, etiam Cluniaci in quinque præcipuis festis cantetur. Additum est  hoc, vt in eisdem solemnitatibus  in quibuslibet, prout libuerit, maioribus ad vesperos, vel ad laudes cantetur, Benedicamus Domino, iuxta cantum noui quidem, sed boni  iam publici versus illius, qui in Natiuitate beatæ Matris Domini a multis canitur, Virgo Dei genitrix virga est, flos filius eius. Sumptus est autem cantus non de toto versu, sed de fine versus, hoc est, Flos filius eius. Causa instituti huius fuit, vt  solemnioribus diebus magis congrueret solemnior cantus,  vt ipsa cantuum variatio maior esset cantantium deuotio.